<classify> Samatta alifunga bao la kwanza katika mchezo huo wa fainali dhidi ya USM Alger ambapo timu yake hiyo ilishinda kwa mabao 2-0 juzi mjini Lubumbashi, DRC. Mchango wa bao hilo la Samatta uliiwezesha timu yake hiyo kuibuka na ushindi wa jumla ya mabao 4-1 baada ya awali kuibuka na ushindi wa 2-1 katika mchezo wa awali uliofanyika Algiers wiki moja iliyopita, ambapo pia Samatta alifunga bao moja.Akizungumza na gazeti hili, Samatta alisema kuwa baraka za Watanzania ndizo zimeiwezesha TP Mazembe kuibuka na ushindi huo na kuongeza kuwa ataendelea kuiwakilisha vyema Tanzania akiwa na klabu hiyo na pia furaha hiyo ataizidisha kwa kuipa ushindi Stars Jumamosi itakapocheza na Algeria Uwanja wa Taifa, Dar es Salaam. Alisema kuwa, kwa kuwa yeye na mwenzake Thomas Ulimwengu ni wachezaji kutokea hapa nchini na wakicheza katika hatua hiyo kubwa ni sifa kwa Watanzania pia.Alisema kuwa hiyo inaweza kuwavutia mawakala wengine kuja nchini kutafuta wachezaji kwa kuwa wanaona mchango wao katika timu hiyo. Hii sisi tunaona kuwa ni zawadi kwa Watanzania wote kwa kuwa kwanza tunatambuliwa ni wachezaji wa Tanzania ambao tunaichezea timu hii na hivyo ni sifa kwa nchi pia. Lakini najua namna Watanzania wanavyotufuatilia na kutuombea mafanikio mimi na Ulimwengu, nasema ahsante kwa wote na tutawapa raha kwa timu ya Taifa Taifa Stars, alisema Samatta.Katika kuonesha mapenzi yake kwa Tanzania Samatta pamoja na mchezaji mwenzake Ulimwengu wanaochezea timu hiyo walivalia skafu ya Tanzania wakati wakienda kuchukua medali. Kwa upande wake Rais wa Shirikisho la Mpira wa Miguu nchini TFF, Jamal Malinzi amewatumia salamu za pongezi wachezaji hao kwa ushindi huo.Katika salamu zake kwenda kwa wachezaji hao, Malinzi amewapa hongera kwa mafanikio waliyofikia ya kutwaa ubingwa huo wa klabu Afrika, na kuwataka waongeze bidii ili waweze kufanya vizuri pia katika michuano ya Kombe la Dunia la Mabara litakalofanyika mwezi Desemba nchini Japan.Alisema: Kwa niaba ya familia ya mpira wa miguu na Watanzania wote wanawashukuru kwa kuiwakilisha vizuri Tanzania kimataifa, na sasa moyo huo wa kujituma kwao waundeleleze katika mchezo dhidi ya Algeria wikiendi hii kuwania kufuzu kwa fainali za Kombe la Dunia 2018 nchini Urusi,alisema Malinzi.Samatta na Ulimwengu wanajivunia rekodi mpya waliyoweka kuwa Watanzania wa kwanza kucheza fainali ya Ligi ya Mabingwa Afrika na kutwaa ubingwa huo. Pia Samatta anajivunia rekodi ya kuwa Mtanzania wa kwanza kufunga bao katika Ligi ya Mabingwa Afrika, baada ya kufunga bao la pili katika ushindi wa 2-1 dhidi ya USM Alger katika fainali ya kwanza mjini Algiers na pia kufunga bao la kwanza juzi katika fainali ya pili iliyoisha kwa ushindi wa mabao 2-0.Awali, Samatta na Ulimwengu walivunja rekodi iliyowekwa na klabu ya Simba SC ya Dar es Salaam mwaka 1974 kwa kucheza Nusu Fainali ya Ligi ya Mabingwa Afrika, walipotolewa na Mehalla El Kubra ya Misri kwa penalti 3-0 baada ya sare ya jumla ya 1-1, kufuatia kila timu kushinda 1-0 nyumbani kwake.  <topic>: michezo 